Racolarea fetelor din centrul de plasament din Recaş, judeţul Timiş, pentru prostituţie a început încă din anul 2017, de către o fostă beneficiară a centrului şi de sora sa, potrivit DIICOT.

Procurorii Serviciului Teritorial DIICOT Timişoara împreună cu ofiţeri de politie judiciară din cadrul Brigăzii de Combatere a Criminalităţii Organizate Timişoara au făcut, marţi, patru percheziţii domiciliare pe raza judeţului Timiş, la locuinţele a cinci persoane suspecte, cu vârste cuprinse între 18 şi 20 de ani, pentru destructurarea unui grup infracţional organizat, specializat în săvârşirea infracţiunilor de trafic de minori şi trafic de persoane, scrie MEDIAFAX.

Procurorii arată că începând cu anul 2017, suspecţii au început să racoleze tinere din Centrul de Plasament pentru Copii cu Dizabilităţi Recaş, pe care, ulterior, le obligau prin ameninţări şi violenţă să întreţină relaţii sexuale cu diferiţi clienţi din oraşul Recaş, iar banii erau luaţi de către suspecţi.

„Din probele administrate rezultă că suspecta M.S., fostă beneficiară a Centrului de Plasament pentru Copii cu Dizabilităţi Recaş, soră cu suspecta M.E., minoră, care în prezent se află în acest Centru şi concubina suspectului V.R. a racolat o persoană vătămată, pe care în repetate rânduri a ameninţat-o, bătut-o şi a obligat-o să părăsească Centrul, fiind aşteptată de concubinul său, V.R., după care cei doi au plasat-o la diferiţi clienţi, cu care au constrâns-o să întreţină relaţii sexuale”, potrivit unui comunicat transmis de DIICOT.

După ce a părăsit Centrul de Plasament, suspecta ar fi continuat să racoleze şi alte două fete, pe care le-a exploatat, una dintre ele fiind minoră. Fetele au fost convinse să se prostitueze de sora suspectei, care era în centru, împreună cu victimele.

„Din declaraţiile altei persoane vătămate rezultă că, începând cu luna octombrie 2018, suspecta M.S. a încercat să o racoleze în vederea exploatării sexuale, iar pentru a o determina să facă acest lucru, în repetate rânduri, a ameninţat-o şi lovit-o cu pumnii şi picioarele. Ameninţările şi actele de violenţă au persistat, fiind făcute şi de către sora sa, M.E., până în cursul verii anului 2019, când persoana vătămată a cedat şi, astfel, a fost obligată să meargă la domiciliul unor clienţi, cu care a întreţinut relaţii sexuale. Aceste fapte s-au întâmplat de mai multe ori, iar în unele situaţii, la ieşirea din Centru, persoana vătămată era aşteptată de suspecţii M.S. şi V.R., care o conduceau cu autoturismul la domiciliul clienţilor. La începutul lunii septembrie 2019, întrucât persoana vătămată a refuzat să mai fie exploatată, cei trei au exercitat asupra sa ameninţări şi acte de violenţă fizică, fapte care au determinat-o să fugă din Centru”, mai arată procurorii DIICOT.

Percheziţiile au fost realizate cu sprijinul ofiţerilor de poliţie din cadrul Inspectoratului de Poliţie Judeţean Timiş, al jandarmilor Grupării Mobile de Jandarmi Timişoara şi al lucrătorilor Centrului de Plasament pentru Copilul cu Dizabilităţi Recaş din cadrul DGASPC Timiş.

Editor: I. I.